《酬周亨叔主簿见赠》
宋代·释道潜

庐山百里蟠穹苍，绝顶阴云常下覆。晴日天风忽扫除，翠壁千层开锦绣。

我来庐山初得君，爱君面有庐山秀。长篇险韵使我惊，忽获风流云散后。

气味清新满牙颊，如入洞庭尝橘柚。梅子如钱柳絮飞，杜鹃哀号山雨昼。

念君明当京邑行，马蹄蹴踏春泥绉。黄陂新息道路迥，野饭藜羹须强嗅。

天街到日夏渐热，车毂相摩汗如溜。丈夫功名非苟取，劝子未用轻蓝绶。

山中五月早归来，涧底清泠当共漱。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。